Francisco Dagohoy

Si Francisco Dagohoy ay isang cabeza de barangay at namuno sa pinakamatagal na rebelyon sa kasaysayan ng Pilipinas. 

Unang yugto ng buhay
Si Francisco Dagohoy ay ipinanganak bilang Francisco Sendrijas sa  Inabangan, Bohol. Mayroon siyang dalawang kapatid. Sa kanyang paglaki ay naging  cabeza de barangay siya ng kanyang bayan.

Ang pangalang "Dagohoy" ay nagmula sa pinaikling “Dagon sa huyuhoy” o isang anting-anting ("dagon" sa Cebuano) na kanyang suot na pinaniniwalaan ng mga tao na nagbibigay sa kanya ng alindog na tulad ng isang banayad na hangin o “hoyohoy”.

Paghihimagsik ni Dagohoy
Nagsimula ang pag-aklas ni Dagohoy noong tumanggi si Padre Gaspar Morales, isang Heswitang pari, na bigyan ng isang Kristiyanong libing ang kapatid ni Francisco na si Sagarino na namatay habang sinusunod ang utos ni Padre Morales na dakipin ang isang taksil na indio.

Tumagal ang himagsikan ng walongpu at limang (85) taon na nagsimula noong taong 1744.  Ipinagpatuloy pa rin ng mga tagasunod ni Francisco Dagohoy ang pakikipaglaban bagama't posibleng namatay na si Dagohoy bago ang katapusan ng rebolusyon noong Agosto 31, 1829.

Kamatayan
Walang katiyakan kung kailan at paano namatay si Francisco Dagohoy. Maaaring pumanaw siya dahil sa sakit o katandaan bago ang taong 1829.

Tanda ng kabayanihan
Noong 1956 ay itinatag at ipinangalan kay Francisco Dagohoy ang bayan ng Dagohoy sa lalawigan ng Bohol.

Idineklara ang Hulyo 4 bilang "Francisco Dagohoy Day" sa bisa ng Republic Act. No. 11444 upang parangalan si Francisco Dagohoy.

Sa kauna-unahang pagkakataon, ang mga labi ng isang bayani, ni Francisco Dagohoy, ay ipapakita sa Dagohoy History Museum sa Danao, Bohol.

Itinayo ang isang monumento para kay Francisco Dagohoy sa Danao, Bohol.

Mga sanggunian

Kategorya:Mga Pilipino
Kategorya:Mga rebolusyonaryo mula sa Pilipinas